CELEX: E2013J0007
Language: mt
Date: 2013-04-16 00:00:00
Title: Sentenza tal-Qorti tas- 16 ta’ Diċembru 2013 fil-Kawża E-7/13 — Creditinfo Lánstraust hf. v Registers Iceland u l-Istat tal-Iżlanda (Direttiva 2003/98/KE dwar l-użu mill-ġdid tal-informazzjoni tas-settur pubbliku — Prinċipji dwar kif jiġi stabbilit prezz — Trasparenza — Kunċett ta’ spiża — Rekwiżiti għall-awtofinanzjament)

19.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 92/33
            
         SENTENZA TAL-QORTI
   tas-16 ta’ Diċembru 2013
   fil-Kawża E-7/13
   Creditinfo Lánstraust hf. v Registers Iceland u l-Istat tal-Iżlanda
   (Direttiva 2003/98/KE dwar l-użu mill-ġdid tal-informazzjoni tas-settur pubbliku — Prinċipji dwar kif jiġi stabbilit prezz — Trasparenza — Kunċett ta’ spiża — Rekwiżiti għall-awtofinanzjament)
   (2015/C 92/07)
   Fil-Kawża E-7/13, Creditinfo Lánstraust hf. v Registers Iceland u l-Istat tal-Iżlanda — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u ta’ Qorti tal-Ġustizzja mill-Qorti Distrettwali ta’ Reykjavík (Héraðsdómur Reykjavíkur) dwar l-interpretazzjoni tad-Direttiva 2003/98/KE tal-Parlament Ewropew u tal-Kunsill tas-17 ta’ Novembru 2003 dwar l-użu mill-ġdid tal-informazzjoni tas-settur pubbliku, il-Qorti, iffurmata minn Carl Baudenbacher, President, Per Christiansen (Imħallef Relatur) u Páll Hreinsson, tat sentenza fis-16 ta’ Diċembru 2013, li d-dispożittiv tagħha huwa kif ġej:
   
               1.
            
            
               L-Artikoli 6 u 7 tad-Direttiva 2003/98/KE jeżiġu illi, meta jkun hemm tariffi għall-użu mill-ġdid tal-informazzjoni tas-settur pubbliku, trid tkun saret verifika sostantiva fi żmien meta tkun ġiet iffissata t-tariffa. Il-verifika trid turi illi d-dħul totali minn dawn it-tariffi ma jaqbiżx l-ispiża għall-ġbir, produzzjoni, riproduzzjoni u tqassim ta’ dokumenti, flimkien ma’ redditu raġjonevoli fuq l-investiment. Jekk il-fatturi rilevanti għal kalkolu mhumiex ċerti, trid issir imqar stima. Madankollu, il-bażi tal-kalkolu għat-tariffi tista’ tingħata wkoll sempliċement fuq talba. Dan japplika kemm jekk it-tariffa hija stabbilita mil-leġiżlazzjoni, mill-awtorità pubblika rilevanti kif ukoll jekk hija stabbilita mod ieħor.
            
         
               2.
            
            
               Meta l-ispiża skont l-Artikolu 6 tad-Direttiva hija stabbilita, tista’ titqies l-ispiża li ġarrab korp fis-settur pubbliku b’rabta mal-ġbir inizjali u l-produzzjoni tad-dokumenti konċernati. F’dan il-każ, kull dħul irċevut f’dak ir-rigward, pereżempju miżati jew taxxi bħal tal-boll, li jnaqqsu jew ipaċu dik l-ispiża, irid jitqies ukoll.
            
         
               3.
            
            
               Ir-rekwiżiti tal-awtofinanzjament għall-korpi fis-settur pubbliku jistgħu jitqiesu meta tiġi determinata l-ispiża skont l-Artikolu 6 tad-Direttiva. Dan japplika għaliex l-elementi tal-ispiża biss, flimkien ma’ redditu raġjonevoli, li huma marbuta mal-ipproċessar tad-dokumenti meħtieġ għall-użu mill-ġdid u stabbiliti fl-Artikolu 6, jiġu kkunsidrati.